b'\n_START_ARTICLE_\nJo\xc5\xbeef Ur\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kmeta Franja in gospodinje Marije Ur\xc5\xa1i\xc4\x8d rojene \xc5\xbdgur. Bil je med tistimi zavednimi Slovenci, ki so se odlo\xc4\x8dno uprli fa\xc5\xa1isti\xc4\x8dnemu zatiranju primorskih rojakov. V rojstnem kraju je bil med pobudniki ustanovitve prosvetnega dru\xc5\xa1tva in igralec. Po fa\xc5\xa1isti\xc4\x8dni prepovedi delovanja slovenskih \xc5\xa1ol in dru\xc5\xa1tev je v gornji Vipavski dolini delovalo ve\xc4\x8d tajnih pevskih zborov in orkestrov s harmoniko. Po vaseh je za\xc5\xbeivela tudi ilegalna dejavnost proti fa\xc5\xa1izmu organizirana v tajnih celicah. Skrivaj so delili letake in \xc4\x8dasopise, otrokom pa slovensko berilo Prvi koraki ter organizirali tajne slovenske \xc5\xa1ole. V Ur\xc5\xa1i\xc4\x8devem mlinu se je ve\xc4\x8dkrat skrivala oboro\xc5\xbeena trojka Tone \xc4\x8cerna\xc4\x8d, Josip Kukec in Danilo Zelen, ki je prihajala iz Jugoslavije, kasneje pa \xc5\xa1e drugi tigrovci. Ur\xc5\xa1i\xc4\x8d je od njih sprejemal razno slovensko literaturo in literaturo italijanskih politi\xc4\x8dnih emigrantskih organizacij v Parizu ter jo delil naprej celicam v vipavski dolini. Med drugimi je sodeloval s celico v kateri so bili \xc5\xa1tudent in pesnik Drago Bajc trgovec Stanko Poni\xc5\xbe, gostilni\xc4\x8dar v Vipavi Miro Princes in uradnik Ivo Mo\xc5\xbee. \xc4\x8clani te celice so se sestajali posamezno ali vsi skupaj z oboro\xc5\xbeeno trojko v Podragi in drugih krajih. Ur\xc5\xa1i\xc4\x8d je v organizaciji TIGR deloval do leta 1937, ko je zaradi nevarnosti pred aretacijo prodal hi\xc5\xa1o in posestvo ter se z dru\xc5\xbeino izselil v Jugoslavijo. Novo posestvo je kupil v Banja Luki. Po koncu vojne so tam njihovo bivanje ogro\xc5\xbeali priseljenci iz raznih vasi, ki so iskali delo in bili brez sredstev. Leto za letom so mu na polju pobirali pridelke. Zato je posestvo prodal in se vrnil na Primorsko. Novo \xc5\xbeivljenje si je uredil v Bertokih.'